Rasistisesti käyttäytynyt bussikuski haastoi työnantajansa oikeuteen. Hän hävisi.

Länsi-Uudenmaan käräjäoikeus on hylännyt bussikuskin kanteen potkuistaan.

Kuskin toiminta oli niin moitittavaa, että työnantajalla oli oikeus päättää työsuhde ilman varoitusta.

Kantaja vetosi sananvapauteensa ja bussikuskeista tuleviin tuhansiin asiakaspalautteisiin.

Pääkaupunkiseudulla ajanut bussikuski sai potkut, käräjäoikeuden mukaan aiheesta. Kuvituskuva. Inka Soveri

Paikallisbussiyhtiö Nobina on voittanut Länsi-Uudenmaan käräjäoikeudessa työriidan entistä työntekijäänsä vastaan.

Bussikuskina toiminut mies sai potkut heinäkuussa 2017. Kuski oli muutamaa päivää aikaisemmin käyttäytynyt työnantajan mukaan rasistisesti ja asiattomasti asiakkaitaan kohtaan. Kuljettaja ei tyytynyt potkuihin, vaan nosti käräjäkanteen perusteettomasta irtisanomisesta ja vaati korvaukseksi 12 kuukauden palkkaa.

Työnantaja kertoi oikeudessa kuskin pitkäaikaisesta sopimattomasta käytöksestä. Hän oli vuosien 2016-2017 aikana saanut runsaasti negatiivista palautetta muslimivihamielisestä käytöksestään. Asiakkaat kuvailivat myös miehen ajotapaa vaaralliseksi: kerran matkustaja oli kaatunut lattialle ajotavan vuoksi.

Vuonna 2016 kuski jätti useamman kerran matkustajat pysäkille. Kertaalleen hän ajoi suojatien päältä ohi suojatielle pysähtyneen auton. Mies huusi lapsimatkustajille ja jätti 9-vuotiaan tytön tien varteen Espoon rajalle, koska lapsella oli lippu vain kaupungin sisäiseen matkaan.

Varikolla hän solvasi rukoilevia muslimibussikuskeja.

”Valehtelette kaikesta täällä”

Potkuihin johtanut selkkaus tapahtui 10. heinäkuuta 2017, kun kuskia oli jo useampaan otteeseen huomautettu väärinkäytöksistä. Kuskin asemaa ei auttanut se, että hän kuvasi itse videot toiminnastaan ja latasi ne nettiin. Mies tunnetaan maahanmuuttovastaisena tubettajana oman alansa piireissä.

Kaksi nuorta naista tuli miehen kuljettamaan bussiin ostamaan lippua. Kuljettaja alkoi solvata naisia valehtelijoiksi ja kieltäytyi myymästä lippuja.

– Te valehtelette Allahista ja kaikesta täällä, mies sanoi niin, että muut matkustajat kuulivat.

Yhdessä videossa kuski heitti kaksi miestä ulos autosta ja väitti, että heillä ei ollut asianmukaista lippua. Oikeuden mukaan johtopäätös oli väärä.

– Kantaja oli julkaissut videoaineiston internetissä, jossa se oli ollut kenen tahansa katsottavissa, ja kahdesta videosta oli pystynyt tunnistamaan asiakkaat selkeästi, sillä heidän kasvonsa olivat näkyneet. Kantajan käyttäytyminen oli ollut epäasiallista ja nöyryyttävää, työnantaja perusteli.

Yhtiö sai tietää videoista ja vaati kuskia poistamaan ne seuraavana päivänä. Kaksi päivää tästä kuski sai potkut, ja työnantajan mukaan ”irtisanominen tapahtui viipymättä”.

Vetosi sananvapauteen

Mies kiisti asiattoman käytöksensä monin eri tavoin. Hän kiisti ladanneensa videot nettiin itse ja väitti, että halusi kuvaamalla suojella yhtiön taloudellista etua. Kantajan väitteen mukaan HSL:n alueella tulee vuosittain yli 17 000 kriittistä asiakaspalautetta, ja häntä koskenut arvostelu ei pitänyt suurelta osin paikkaansa.

Mies vetosi myös sanan- ja ilmaisunvapauteensa.

Käräjäoikeus ei hyväksynyt kuskin väitteitä. Potkut katsottiin oikeutetuiksi.

– Käytös on ollut henkilöitä halventavaa ja syrjivää. Matkustajaksi pyrkivät henkilöt eivät ole käyttäytyneet provokatiivisesti, eikä mahdollisesti puutteellinen matkalippu ylipäätään oikeuta käyttäytymään tavalla, jolla kantaja on toiminut, käräjäoikeus perustelee.

Sen sijaan bussikuski oli tilanteessa kiihtynyt.

Käräjäoikeuden mukaan työsuhteen päättäminen ei edellyttänyt varoitusta, koska toiminta oli niin moitittavaa. Yhtiöllä oli potkuihin asiallinen ja painava syy.

Tuomioon voi vielä ilmoittaa tyytymättömyyttä.